Up-295/00
Natisni
Opravilna št.:
Up-295/00
Datum odločitve:
11. 9. 2000
ECLI:
ECLI:SI:USRS:2000:Up.295.00
Akt:
Ustavna pritožba mag. A. A. zoper sodbo Upravnega sodišča, Oddelek v Novi Gorici, št. U 2143/97 z dne 16. 6. 2000
Izrek:
Ustavna pritožba mag. A. A. zoper sodbo Upravnega sodišča, Oddelek v Novi Gorici, št. U 2143/97 z dne 16. 6. 2000 se zavrže.
Evidenčni stavek:
Ustavno sodišče zavrže ustavno pritožbo, iz vsebine katere je razvidno, da je vložena pred izčrpanostjo pravnih sredstev.
Geslo:
Predhodno izčrpanje vseh pravnih sredstev kot procesni pogoj za vložitev ustavne pritožbe.
Pravna podlaga:
Zakon o Ustavnem sodišču (ZUstS), 51., 2. odst. 54., 2. al. 1. odst. 55. čl.
Opomba:
V obrazložitvi svoje odločitve se Ustavno sodišče sklicuje na svojo zadevo št. Up-261/98 z dne 13. 1. 2000, Uradni list RS, št. 6/2000.
Vrsta zadeve:
ustavna pritožba
Vrsta akta:
drugi akti
Datum vloge:
11. 8. 2000
Vrsta odločitve:
sklep
Vrsta rešitve:
zavrženje
Dokument:
US20334
Up-295/00 - 4
11. 9. 2000
S K L E P
Ustavno sodišče je v postopku za preizkus ustavne pritožbe mag. A. A. iz Ž. na seji senata dne 11. septembra 2000
s k l e n i l o :
Ustavna pritožba mag. A. A. zoper sodbo Upravnega sodišča, Oddelek v Novi Gorici, št. U 2143/97 z dne 16. 6. 2000 se zavrže.
O b r a z l o ž i t e v
1. Pritožnik v dne 11. 8. 2000 vloženi ustavni pritožbi navaja, da jo vlaga zoper dne 24. 6. 2000 vročeno sodbo Upravnega sodišča, ker v sodbi ni odgovorjeno na tožbene navedbe v zvezi z odmero dohodnine za leto 1992, temveč so nepravilnosti, ki jih je navajal, prezrte in tožba zavrnjena. Zato Ustavnemu sodišču predlaga, da pribavi spis, razveljavi predhodne odločbe ter o zadevi odloči samo oziroma jo vrne v ponovno odločanje.
2. Po določbi prvega odstavka 51. člena Zakona o Ustavnem sodišču (Uradni list RS, št. 15/94 - v nadaljevanju: ZUstS) je ustavno pritožbo mogoče vložiti, ko so izčrpana vsa pravna sredstva. Zoper izpodbijano sodbo je imel pritožnik, kot izhaja tudi iz pravnega pouka izpodbijane sodbe, možnost vložiti pritožbo. Da bi to storil, ter da bi bil upravni spor pravnomočno končan, iz vloge ne izhaja. Ne glede na to pa je tudi gotovo, da je v predmetni zadevi časovni okvir 48-ih dni, od vročitve izpodbijane sodbe do vložitve ustavne pritožbe, ki v pretežni meri sovpada tudi s sodnimi počitnicami, tako kratek, da ne omogoča izpolnitve procesnega pogoja izčrpanosti pravnih sredstev. Po stališču Ustavnega sodišča (sklep št. Up-261/98 z dne 13. 1. 2000, Uradni list RS, št. 6/2000) namreč upravnega spora, glede na določbe Zakona o upravnem sporu (Uradni list RS, št. 50/97 in nasl. - ZUS), ni mogoče šteti za izredno pravno sredstvo v smislu 51. člena ZUstS. To pomeni, da na podlagi drugega odstavka 51. člena ZUstS ni mogoče vložiti ustavne pritožbe pred izčrpanjem upravnega spora. Glede na to Ustavno sodišče pritožnika ni posebej pozivalo, naj pritožbo dopolni (drugi odstavek 54. člena ZUstS) z izkazom izpolnjenosti procesnih predpostavk za vložitev ustavne pritožbe oziroma, da z dopolnitvijo vloge, glede na 53. člen ZUstS, odpravi tudi ostale pomanjkljivosti (dejstva, ki pritožbo utemeljujejo ter domnevno kršene človekove pravice in temeljne svoboščine), temveč je ustavno pritožbo zavrglo.
3. Senat Ustavnega sodišča je sprejel ta sklep na podlagi druge alinee prvega odstavka 55. člena ZUstS v sestavi: predsednica senata Milojka Modrijan ter člana dr. Janez Čebulj in Lojze Janko.
Predsednica senata
Milojka Modrijan